8 Loapi lo lo tletseng dinaledi lo re naya bosupi jwa gore Modimo o teng. Pesalema 19:1 ya re: “Magodimo a bolela kgalalelo ya Modimo.” “Magodimo”—letsatsi, ngwedi le dinaledi—di re naya bosupi jwa maatla a Modimo le botlhale jwa gagwe. Palo e e seng kana ka sepe ya dinaledi e re tlogela re gakgametse. Mme dipopo tseno tsotlhe tsa magodimo ga di a ema mo lefelong le le lengwe fela mo loaping, mme di tsamaya e seng ka go tlhoka thulaganyo, mme ka go latela melao e e tlhomameng ya tlholego. * (Isaia 40:26) A go a utlwala go fetsa ka go re go itiragaletse fela gore di bo di rulagane bontle jaana? Ntlha nngwe e e kgatlhang ke gore baitsesaense ba le bantsi ba re lebopo le tshogane fela le le gone. E ne ya re fa porofesa mongwe a tlhalosa gore ntlha eno e raya goreng, o ne a re: “Kgang ya gore lebopo ga le na tshimologo e dumalana thata le [se se dumelwang] ke batho ba ba latolang gore Modimo o teng kgotsa ba ba dumelang gore Modimo ke masaitsiweng. Ka tsela e e tshwanang, go bonala lebopo le le nang le tshimologo le dira gore re batle go itse gore ke mang yo o dirileng dilo tsotlhe; gonne tota go ka tla jang gore dilo di nne teng mme di se na modiri wa tsone?”